text: 
  For med dets afledende præfiks vækker af-sindets begreb uundgåeligt 
  forestillinger om sindsforladthed og åndeligt armod. Og så er forholdet
   just det stik modsatte. For begærer man kendskab til menneskesindets 
  udtryksmangfoldighed, dets ydre tilkendegivelsers muligheder og ytringers 
  facettering, og ønsker man indsigt i den menneskelige oplevelsesverdens 
  rigdom, stemningernes udsving og følelsernes inderlighed, fantasilivets 
  grænseløshed og sanseillusionernes mangfoldighed  -  da er det blandt 
  dem, der bærer afsindets mærke, man skal lede for at finde, hvad man
   søger; såre langt fra de besindiges kreds.
  
  På den vis giver afsindets begreb på én gang rum for den bitreste 
  menneskelige lidelse og livslede og den højeste grad af almagtsfølelse 
  og lyst;  -  og dermed alt andet end åndeligt armod.
  
  Men for den, der har bivånet to verdenskrige, og som nu oplever en 
  verden i angst for den tredje og sidste. Og for den, som på sin 
  ungdoms naive overbevisning om menneskeåndens fundamentale godhed 
  grundede en forhåbning om et menneskerettighedernes retfærdige samfund, 
  og som nu ser det " virkeliggjort " i stedse mere kompromitterede 
  skikkelser.
  
  
  
  